President Kersti Kaljulaidi ja EKRE vaheline pinge lahvatas Eesti poliitilises konnatiigis taas viimati pärast seda, kui Kaljulaid oli Foreign Policyle antud intervjuus väljendanud sügavat vastumeelsust EKRE käitumise suhtes. Ingliskeelse “I hate’i” tõlkimine kujul “Ma vihkan” andis kahjuks ette siinsete reaktsioonide võtme: EKRE omad asusid Kaljulaidi kallal kriiskama ja käratsema nagu näljane hakiparv, ent ka teised – üksikud – sõna võtnud poliitikud haarasid kinni just vihkamise-sõnast, mis oma poliitilise laetuse tõttu on paraku kergelt rünnatav.